Twee vroue groet ná meer as 30 jaar se diens | Netwerk24
Twee vroue groet ná meer as 30 jaar se diens
Deur Zayne Johannes 10 September 2018 06:01
Mary Casper en Nellie Siebritz.
Mary Casper en Nellie Siebritz het Checkers in Millstraat, waar hulle al twee meer as 30 jaar gewerk het, op Vrydag 31 Augustus gegroet.
Siebritz sê die ondervinding wat sy opgedoen het en dit wat sy geleer het, sal sy vir niks in die wêreld verruil nie. Met die 41 goeie jare wat sy daar gehad het, was daar ook slegte dae. “Maar ons het dit die moeite werd gemaak,” sê sy.
Siebritz sê ook vandag se assistente ken nie die helfte van die harde werk waardeur sy en Casper is nie, want daardie tyd is poste vir bestuurders nie soos vandag geadverteer nie en moes hulle hard werk om dié poste te kon beklee.
Casper, wat nou al 37 jaar werk, sê hulle moes onder begin en het hulself opgewerk tot waar hulle vandag is. Sy onthou hoe sy aanvanklik yskaste moes pak en haarself opgewerk het na die bakkery- en deli-afdeling.
Siebritz het meer as 40 jaar by dié Checkers gewerk. Sy het as rakpakker begin en uiteindelik ’n “front row controller” geword.
Hulle lag ook terwyl hulle vertel hoe hulle moes gewoond raak aan al die nuwe tegnologie en kasregisters wat bygekom het.
Wat hulle die meeste gaan mis, is hul vriende wat hulle oor die jare gemaak het. Nie net die klante nie, maar veral hul kollegas wat hulle ondersteun het deur al die jare.